VI ช็อคหนัก! แห่ทิ้ง SPALI หลังบอร์ดมีมติงดจ่ายปันผล
VI ช็อคหนัก! แห่ทิ้ง SPALI หลังบอร์ดมีมติงดจ่ายปันผล ล่าสุด ณ เวลา 16.22 น. ราคาอยู่ที่ 24.30 บาท ลบ 2.20 บาท หรือ 8.30% สูงสุดที่ 25.25 บาท ต่ำสุดที่ 23.70 บาท มูลค่าซื้อขายที่ 1.29 พันล้านบาท 
12 ก.ค. 2560

ผู้สื่อข่าวรายงานว่า ราคาหุ้น บริษัท ศุภาลัย จำกัด (มหาชน) หรือ SPALI ณ เวลา 16.22 น. ราคาอยู่ที่ 24.30 บาท ลบ 2.20 บาท หรือ 8.30% สูงสุดที่ 25.25 บาท ต่ำสุดที่ 23.70 บาท มูลค่าซื้อขายที่ 1.29 พันล้านบาท

โดย SPALI เปิดเผยว่า ที่ประชุมคณะกรรมการบริษัทมีมติอนุมัติให้เสนอที่ประชุมวิสามัญผู้ถือหุ้นพิจารณาอนุมัติการลดทุนจดทะเบียนของบริษัท จำนวน 53,446,751 บาท จากทุนจดทะเบียนจำนวน 1,770 ล้านบาท เป็นทุนจดทะเบียนใหม่ จำนวน 1,716.55 ล้านบาท โดยการตัดหุ้นสามัญที่ยังไม่ได้จำหน่าย จำนวน 53,446,751 หุ้น มีมูลค่าที่ตราไว้หุ้นละ 1 บาท
และมีมติอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัท ครั้งที่ 4 (SPALI-W4) จำนวนไม่เกิน 429,138,312 หน่วยให้แก่ผู้ถือหุ้นเดิม ในอัตราส่วน 4 หุ้นเดิมต่อใบสำคัญแสดงสิทธิ 1 หน่วย โดยไม่คิดมูลค่าและมีราคาใช้สิทธิ 4 บาทต่อหุ้น
พร้อมทั้งอนุมัติการเพิ่มทุนจดทะเบียนของบริษัทเป็น 2,145.69 ล้านบาท โดยการออกหุ้นสามัญเพิ่มทุนใหม่ จำนวน 429,138,312 หุ้น มูลค่าที่ตราไว้หุ้นละ 1 บาท และมีมติจัดสรรหุ้นจำนวนดังกล่าว เพื่อรองรับการใช้สิทธิ SPALI-W4
ทั้งนี้ กำหนดวันประชุมวิสามัญผู้ถือหุ้น ครั้งที่ 1/2560 ในวันที่ 12 ก.ย.60 และกำหนดวันกำหนดรายชื่อผู้ถือหุ้นเพื่อการประชุมวิสามัญผู้ถือหุ้น ครั้งที่ 1/2560 (Record Date) ในวันที่ 26 ก.ค.60 และให้รวบรวมรายชื่อผู้ถือหุ้นตามมาตรา 225 ของพ.ร.บ.หลักทรัพย์และตลาดหลกทรัพย์ พ.ศ. 2535 (รวมทั้งที่มีการแก้ไขเพิ่มเติม)โดยวิธีปิดสมุดทะเบียนพักการโอนหุ้นในวันที่ 27 ก.ค. 60
และมีมติกำหนดรายชื่อผู้ถือหุ้นเพื่อสิทธิได้รับ SPALI-W4 (Record Date) ในวันที่ 20 ก.ย.60  และให้รวบรวมรายชื่อผู้ถือหุ้นตามมาตรา 225 ของพ.ร.บ.หลักทรัพย์และตลาดหลกทรัพย์ พ.ศ. 2535 (รวมทั้งที่มีการแก้ไขเพิ่มเติม)โดยวิธีปิดสมุดทะเบียนพักการโอนหุ้นในวันที่ 21 ก.บ.60 และกำหนดวันที่ออก SPALI-W4  ในวันที่ 20 ต.ค.60
นอกจากนี้ คณะกรรมการบริษัทมีมติงดจ่ายเงินปันผลระหว่างกาลและเงินปันผลประจำปีสำหรับผลการดำเนินงานตั้งแต่วันที่ 1 ม.ค.60 จนถึง 31 ธ.ค.60 หลังจากนั้นจ่ายเงินปันผลตามนโยบายที่บริษัทเคยแจ้งไว้   
ทั้งนี้ การเพิ่มทุนครั้งนี้ บริษัทฯ มีอัตราส่วนหนี้สินต่อทุนที่เหมาะสม เสริมสร้างโครงสร้างทุน และฐานะทางการเงินของบริษัทฯ ให้มีภาพลักษณ์ที่ดีในมุมมองของสถาบันการเงิน, เพิ่มเงินทุนสำรอง เพื่อรองรับการขยายการดำเนินธุรกิจของบริษัทฯ ในอนาคต และ เพิ่มเงินทุนหมุนเวียนและเงินสำรองในการดำเนินธุรกิจของบริษัทฯ รวมทั้งทำให้ภาระหนีที่ต้องจ่ายดอกเบี้ยลดลง และฐานะทางการเงินเข้มแข็งขึ้น ความเสี่ยงทางการเงินลดลง
ด้าน บล.โกลเบล็ก ระบุในบทวิเคราะห์ฯว่า SPALI ประกาศเพิ่มทุน 429 ล้านหุ้น เพื่อรองรับการแปลงสภาพ SPALI-W4 ที่จัดสรรให้กับผู้ถือหุ้นเดิมอัตราส่วน 4:1 ราคาเสนอขาย 0 บาท อายุ 1 ปี อัตราการใช้สิทธิ 1:1 ราคาใช้สิทธิ 4 บาท กำหนดประชุมผถห. 12 ก.ย. XM  24 ก.ค.
ความเห็น จำนวนหุ้นส่วนที่เพิ่มขึ้นคิดเป็น 25% ของจำนวนหุ้นสามัญเดิม ซึ่งไม่น่าได้รับผลกระทบมากนักในเรื่อง dilution effect เนื่องจากมี backlog รองรับสูงหนุนการเติบโตของผลการดำเนินงาน
 
อนึ่ง ที่มาผ่าน SPALI มีอัตราการจ่ายปันผลที่ค่อนข้างดี ซึ่งจะเห็นได้จากเมื่อปี 2558-2559 ที่ผ่านมา บริษัทมีอัตราส่วนเงินปันผลตอบแทนอยู่ที่ประมาณ 5% ดังนั้นเมื่อบริษัทมีมติงดจ่ายเงินปันผลระหว่างกาลและเงินปันผลประจำปี 2560 ส่งผลนักลงทุนกลุ่ม VI หรือ Value Investor ที่ถือหุ้นเพื่อรอรับเงินปันผลผิดหวัง จึงเทขายหุ้น SPALI เพื่อหันไปซื้อหุ้นตัวอื่นที่มีอัตราการจ่ายปันผลที่ดีและสม่ำเสมอแทน